Jaunųjų konservatorių lyga

Jaunųjų konservatorių lyga (JKL) – nevyriausybinė Lietuvos jaunimo organizacija (oficialus teisinis statusas – asociacija). Ji įkurta 1993 m. kovo 25 d. kaip Tėvynės Sąjungos jaunimo organizacija. 2022 m. Jauniesiems konservatoriams priklausė daugiau nei 3400 narių.

Istorija 

Organizacijos įkurimo data laikoma 1993 m. kovo 26 d., kai septyni „Jaunimo sambūrio“ nariai „Sąjūdžio žiniose“ išspausdino Tėvynės atgimimo sąjungos Jaunimo skyriaus steigiamąją deklaraciją.

Po 1993 m. gegužės 1 d. surengtos Tėvynės sąjungos (Lietuvos Konservatorių) Steigiamosios konferencijos, gegužės 12 d. įvyko Tėvynės sąjungos jaunimo lygos (Jaunųjų konservatorių) steigiamasis susirinkimas, kuriame buvo išrinkta TSJL valdyba ir jos pirmininkas Robertas Narkevičius. Netrukus buvo sukurtas ir pirmasis rajoninis skyrius Anykščiuose. Šiame mieste 1993 m. rugpjūčio 20-27 d. vyko ir pirmasis renginys – tarptautinis jaunųjų konservatorių forumas. Jame dalyvavo svečiai iš Latvijos, Jungtinės Karalystės ir JAV. Forumo metu buvo išrinktas „šešėlinis Prezidentas“ (juo tapo Ramūnas Baužinskas) ir suformuota „šešėlinė Vyriausybė“.

Formalus organizacijos kūrimas buvo baigtas Vilniuje, 1993 m. gruodžio 8-10 d., surengus I Jaunųjų konservatorių lygos konferenciją (visuotinį organizacijos narių susirinkimą). Konferencijoje buvo priimtas JKL statutas, manifestas, veiklos programa bei išrinktas pirmininkas, valdyba, priežiūros komitetas ir revizijos komisija. JKL pirmininku tapo Ronaldas Račinskas, valdybos pirmininku - Giedrius Karsokas.

1994 metais buvo stiprinama organizacinė struktūra, kuriami skyriai rajonuose. Norint įtraukti į veiklą jaunesnius nei 18 metų asmenis, balandžio 15-16 d. buvo sukurta Jaunoji lyga. Tais pačiais metais surengtos ir dvi vasaros stovyklos – lyderių mokyklos.

1995 m. vasario 4 d. įvyko II JKL Konferencija, kurios metu buvo patvirtintas naujas JKL statutas bei 1995-ųjų metų veiklos programa. Naujuoju organizacijos pirmininku buvo išrinktas Juozas Meldžiukas. Jo pavaduotojais tapo Gintaras Banevičius ir Giedrius Karsokas. Konferencija priėmė tris rezoliucijas „Dėl paramos Lietuvos gamintojams“, „Dėl jaunimo dalyvavimo savivaldybių tarybų rinkimuose“, „Dėl jaunimo problemų sprendimo Lietuvoje“.

1995 m. kovo 25 d. vykusiuose savivaldybių tarybų rinkimuose buvo išrinkti pirmieji Jaunųjų konservatorių lygai priklausę nariai. Ukmergės meru tapo TS(LK) Ukmergės skyriaus pirmininkas, jaunasis konservatorius Sigitas Čirba, o Tauragės vicemeru – TS(LK) Tauragės skyriaus pirmininkas, jaunasis konservatorius Darius Brėdelis.

1996 m. gegužės 3-8 d. Lietuvoje vyko Europos jaunųjų konservatorių EYC (European Young Conservatives) susirinkimas (Vilniuje ir Palangoje) – tai buvo pirmasis tarptautinės politinės jaunimo organizacijos susirinkimas mūsų šalyje. JKL buvo viena iš EYC steigėjų ir taip pačiais metais laimėjo buvusios Jungtinės Karalystės ministrės pirmininkės Margaret Thatcher įsteigtą prizą, kaip geriausia EYC nacionalinė organizacija.

1997 m. kovo 19 d. Billo Klintono ir Boriso Jelcino susitikimo metu Helsinkyje Jaunųjų konservatorių lyga kartu su kitu pilietiškai aktyviu Lietuvos jaunimu surengė demonstraciją už Lietuvos narystę NATO. Tų pačių metų gegužės 18 d. JKL ir studentų bendrija „Humanitas“ surengė koncertą Vilniaus Vingio parke „Lietuvos jaunimas už NATO“, o paskutiniu šios akcijos veiksmu tapo demonstracija Ispanijoje (Madride) liepos 8-9 d. NATO viršūnių susitikimo metu. Rugsėjo 27 d., konferencijos „Lietuva į Europos Sąjungą“ metu, Vilniaus Rotušės aikštėje JKL suorganizavo nedidelę akciją „Lietuvos jaunimas už Europą“, o gruodžio 12–13 d. Liuksemburge įvyko dar viena JKL rengta demonstracija ES viršūnių susitikimo metu.

1998 m. JKL, veikdama kaip labai aktyvi lobistinė organizacija, per savo atstovus Seime nuolat kėlė jaunimui aktualius klausimus – tais pačiais metais Lietuvoje finansavimas jaunimo programoms padidėjo 2,7 karto. Nuo 1998 balandžio mėnesio pradėjo veikti JKL internetinė svetainė www.jkl.lt.

1999 m. gruodį bei 2000 m. gruodį European young conservatives (EYC) vicepirmininku buvo išrinktas JKL tarptautinis sekretorius Mantvydas Juozapavičius, kuris taip pat buvo išrinktas ir Democratic Youth Community of Europe (DEMYC) vicepirmininku 1999-2001 m. kadencijai.

2000 m. kovą vykusiose savivaldos rinkimuose JKL pirmininkas Andrius Kupčinskas išrinktas į Kauno miesto savivaldybės tarybą. Siekiant pritraukti daugiau jaunimo, tais pačiais metais nuspręsta Jaunųjų konservatorių lygą iš politinės organizacijos reorganizuoti į visuomeninę organizaciją (šiuo metu tai prilygtų asociacijos ar viešosios įstaigos teisiniam statusui).

2001 m. balandžio 16 d. Vilniuje įvyko steigiamasis suvažiavimas, kuriame Jaunųjų konservatorių lyga reorganizuota į visuomeninę organizacija „Lietuvos jaunųjų konservatorių organizaciją“ (VO JKL), o jos pirmininku tapo Darius Jonutis. Atsirado planuota projektinė veikla, sukurta komandinės veiklos sistema, organizacija pradėjo taikyti vadybinti veiklos modelį.

2003 m., prasidėjus Rolando Pakso prezidentavimo skandalui, Jaunųjų konservatorių lyga tapo pirmąja visuomenine organizacija, reikalavusia R. Pakso atsistatydinimo.

2004 m. gruodžio 11 d. Vilniuje įvykusioje JKL sueigoje patvirtintas strateginis 2005-2009 metų planas. Strategijoje numatytos organizacijos stiprinimo ir jaunimo dalyvavimo politikoje skatinimo gairės.

2005 m. lapkričio 5 d. prie JKL buvo prijungtas Lietuvos jaunųjų demokratų sąjūdis.

2007 m. Kauno meru tapo buvęs JKL pirmininkas Andrius Kupčinskas.

2009 m. JKL organizavo tarptautinę DEMYC žiemos mokyklą „Laisva Baltarusija“.

2009 m. Vilniuje įvykusioje JKL narių konferencijoje buvo patvirtinti naujieji organizacijos įstatai bei 2009–2013 metų organizacijos strategija, pirmininku išrinktas Andrius Vyšniauskas.

2009 m. į Europos Parlamentą išrinkta buvusi JKL pirmininkė Radvilė Morkūnaitė.

2009 m. JKL įgyvendino vieną didžiausių šalyje pilietiškumo skatinimo projektų, skirtų jaunimui – „Pilietiškumo mokykla 09“.

Veikla 
Jaunųjų konservatorių lyga, be kita ko, užsiima konservatizmo ideologijai svarbių vertybių sklaida visuomenėje ir pačios organizacijos viduje.  Siekiama kiek įmanoma išreikšti savo pozicijas įvairiais su politika susijusiais klausimais. Vykdomas projektas „Pilietiškumo mokykla” – savivaldybės tarybos darbo simuliacija. Projektą pradėta vykdyti Kaune, trečiaisiais projekto gyvavimo metais – taip pat Vilniuje ir Klaipėdoje, 2009 m. projektas vyko dvylikoje Lietuvos miestų.

Organizacijos narystė kitose organizacijose 

Jaunųjų konservatorių lyga priklauso kelioms skėtinėms organizacijoms. Lietuvoje organizacija priklauso Lietuvos jaunimo organizacijų tarybai (LiJOT). Užsienyje JKL priklauso tarptautinėms skėtinėms organizacijoms: European Democrat Students (EDS), Nordic Conservative Student Union (NKSU) ir The Democrat Youth Community of Europe (DEMYC).

Pirmininkai 

 2009 m. Kėdainiuose neeilinės JKL narių konferencijos metu pirmininku išrinktas Arnoldas Pikžirnis.
 2010 m. Klaipėdoje vykusioje JKL narių neeilinėje konferencijoje pirmininke buvo išrinkta Uršulė Stonkutė.
 2011 m. Kaune vykusioje JKL narių neeilinėje konferencijoje pirmininku buvo išrinktas Adomas Bužinskas.
 2013 m. Kaune vykusioje JKL narių konferencijoje pirmininke buvo išrinkta Agnė Kaniauskaitė.
 2015 m. Kaune vykusioje JKL narių konferencijoje pirmininku buvo išrinktas Teodoras Žukas.
 2017 m. Kaune vykusioje JKL narių konferencijoje pirmininku buvo išrinktas Mantas Benkunskas.
 2019 m. Kaune vykusioje JKL narių konferencijoje pirmininke buvo išrinkta Kotryna Briedytė.
 2021 m. Vilniuje vykusioje JKL narių konferencijoje pirmininku buvo išrinktas Ralfas Romeika.
 2023 m. Vilniuje vykusioje JKL narių konferencijoje pirmininku buvo išrinktas Laurynas Vilkas

Išnašos

Nuorodos 

 Jaunųjų konservatorių lygos svetainė http://libertaspietas.lt .
 

Tėvynės sąjunga
Lietuvos politinės jaunimo organizacijos